**הסיפור של אנסטסיה**

[תגיות: זנות, 2001, אוקראינה]

בת 22 בזמן הראיון. מבוסס על תיעוד ראיון שנערך בזמן ביקור של מר פלאטו מלינובסקי (מתנדב המוקד) בכלא נווה תרצה, 20.6.2001

אנסטסיה נולדה בדונייצק שבאוקראינה. בשנת 97 שמעה על האפשרות לעסוק בזנות בישראל ממכר שלה, שגם הציע לה 200$ אם תגייס עוד כמה נשים עבורו. היא ועוד שתי נשים קיבלו דרכונים מזויפים, כרטיסי טיסה וסכום של 1500$ כל אחת בשדה התעופה של קייב, ומלוות על-ידי אותו בחור טסו לישראל. כשנחתו בנתב"ג לקח מהן הבחור את הכסף, הועביר אותן לארבעה גברים אחרים שחיכו להן בשדה התעופה. בדיעבד אמרה אנסטסיה שאז נמכרה בפעם הראשונה, אבל בשלב זה עדיין לא הבינה שזה מה שקורה לה. האיש שגייס אותן באקראינה הבטיח שהן לא תימכרנה בשום פנים ואופן. הוא טען שהן אמורות לעבוד אצל קרוב משפחה שלו, ושכרן יהיה 40% מכל לקוח. מנתב"ג הסיעו את אנסטסיה וחברותיה לתל-אביב, שם נמכרו בפעם השנייה, כפי שנודע ל-אנסטסיה בהמשך עבור 10000$, לבעל מכון ברחוב לוינסקי. מלבדן עבדו במכון עוד שלוש נשים, עולות חדשות בעלות אזרחות ישראלית. המכון גבה מלקוחותיו 150 ש"ח לחצי שעה ו-250 לשעה שלמה. בחודש הראשון נדרשה אנסטסיה "להחזיר" את סכום הקניה, ולאחר מכן קיבלה 30 ש"ח לכל לקוח. היא גרה עם הנשים האחרות בדירה שכורה קרוב למכון. מחוץ לשעות העבודה (בין 8 בערב ל-5 בבוקר) לא הגבילו את חופש התנועה שלהן, היה להן מפתח והיו להן מכשירים סלולריים עם שיחות יוצאות. אמרו להן שעל כל אחת שתשתמש במשקאות חריפים או סמים יוטל קנס. קיבלו בממוצע חמישה לקוחות ביום. בכל חודש קיבלה אנסטסיה 3 ימי חופש בתקופת המחזור. בימי שישי המכון היה סגור וזה היה יום חופש כללי. רוב הלקוחות היו ערבים, ומיעוט של מהגרי עבודה מרומניה. בזמן שהותה של אנסטסיה מעולם לא נכנסו שוטרים למכון, אך לדעתה בעל המכון העדיף להעסיק ישראליות מחשש להסתבך עם המשטרה, ולכן מכר אותה אחרי שלושה חודשים.

הקונה החדש העביר את אנסטסיה למשרד ליווי בנתניה, שהם העסיק חמש נשים. הן התגוררו בוילה בנתניה יחד עם בעל המקום וחברה שלו. על הנשים נאסר לעזוב את המבנה, ובעל המקום החזיק בדרכונים שלהן. הן נשלחו לבתי מלון שונים בעיר, לכל אחד מהם לוותה האישה בנהג, וקיבלה 70 ש"ח תמורת כל לקוח. המשטרה ערכה כמה בדיקות בוילה בה התגוררו הנשים, אך אף אחת לא נעצרה ובעל המקום התרברב בקשריו הטובים עם המשטרה. במכון הזה שהתה אנסטסיה כ-6 חודשים.

יום אחד, בחדר במלון בו הייתה אמורה לפגוש לקוח חיכו ארבעה גברים שהציגו את עצמם כשוטרים. הם ביקשו ממנה להתלוות אליהם, ירדו איתה לחנייה התת-קרקעית של המלון, הכניסו אותה לרכב והסתלקו מהמקום. אנסטסיה הבינה בשלב זה שמשהו אינו כשורה, אך פחדה להתנגד. במהלך הנסיעה הפסיקו החוטפים להעמיד פנים, והודיעו לה ש"בעל המכון שלך לא בסדר, אנחנו נעביר אותך למקום טוב יותר". בסוף הנסיעה הגיעה אנסטסיה למלון דירות בבאר-שבע, שם נמכרה שוב, תמורת 4000$. המעסיק החדש כלא אותה בדירה בה התגורר, והיא הייתה האשה היחידה שעבדה עבורו. אנסטסיה קיבלה כחמישה לקוחות ביום, ובעל הדירה הסיע אותה למקומות מפגש עם הלקוחות. היא לא קיבלה תשלום בטענה שעליה להחזיר את סכום הקנייה. אנסטסיה לא יכלה לצאת מהדירה. אחרי כחודש וחצי ניצלה את העדרותו של בעל המקום והצליחה לצאת החוצה. היא יצרה קשר עם בעל המכון בנתניה וחזרה אליו. היא עבדה בנתניה עוד כשלושה חודשים, ובקיץ 1998 עזבה את המכון ועברה לגור עם גבר ששילם עבורה דמי כופר לבעל המקום. אותו גבר תמך בה כלכלית עד שנרצח, ואז שכרה אנסטסיה חדר אצל אישה אחרת, והחליטה לעבוד בתל-ברוך כדי לשלם את שכר הדירה. בתל-ברוך התקוטטה עם אישה אחרת שניסתה לגבות ממנה דמי חסות על עבודה במקום. המשטרה הגיעה, ואנסטסיה נעצרה והועברה לאבו-כביר.